દક્ષિણ આફ્રિકાએ ત્રીજી વનડેમાં ટોસ જીતીને ભારતીય ટીમને પ્રથમ બેટિંગનું આમંત્રણ આપ્યું હતું. ઓપનિંગમાં આવેલો રોહિત શર્મા રબાડાની પ્રથમ ઓવરના છેલ્લા બોલે ઝીરો રને આઉટ થઈ જતા ભારતને ફટકો પડ્યો હતો. જો કે વન ડાઉન બેટિંગમાં આવેલા વિરાટ કોહલી ઈન ફોર્મ હોવાથી તેણે ધવન સાથે ભારતીય ઈનિંગને મજબૂત શરૂઆત આપી હતી. શીખર ધવને વનડેમાં 25મી અડધી સદી (76) ફટકારી હતી. વિરાટ કોહલી ધીમી ગતિએ બીજા છેડે રન લેવાનું ચાલુ રાખ્યું હતું. બીજી વિકેટ માટે વિરાટ અને ધવનની 140 રનની ભાગીદારી રહી હતી. બાદમાં ધવન ડ્યુમિનીનો શિકાર બન્યો હતો. ડ્યુમિનીએ અજિંક્ય રહાણ (11)ને પણ સસ્તામાં પેવેલિયન ભેગો કરતા ભારતે 160 રનમાં ત્રણ વિકેટ ગુમાવી દીધી હતી. હાર્દિક પંડ્યા (14) અને એમ એસ ધોની (10) પણ બેટિંગમાં ખાસ કરતબ દેખાડી શક્યા નહતા. ટેઈલ એન્ડર ભુવનેશ્વર કુમારે 37 બોલમાં 16 રન કરીને કેપ્ટન કોહલીનો સાથ છેલ્લે સુધી આપ્યો હતો.